LV Eiropas Savienības Oficiālais Vēstnesis L 286/4

KOMISIJAS REGULA (ES) 2016/1866

(2016. gada 17. oktobris),

ar ko attiecībā uz 3-decēn-2-ona, acibenzolār-S-metila un heksahlorbenzola maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 16. panta 1. punkta a) apakšpunktu, 17. pantu un 49. panta 2. punktu,

tā kā:

(1) Acibenzolār-S-metila maksimālie atlieku līmeņi (MAL) ir noteikti Regulas (EK) Nr. 396/2005 II pielikumā. Heksahlorbenzola MAL ir noteikti minētās regulas II pielikumā un III pielikuma B daļā. Attiecībā uz 3-decēn-2-onu konkrēti MAL nav noteikti, un šī viela nav iekļauta minētās regulas IV pielikumā, tāpēc uz to attiecas minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Kopsakarā ar procedūru, kuras kārtībā iegūst atļauju kartupeļiem izmantot augu aizsardzības līdzekli, kas satur darbīgo vielu 3-decēn-2-onu, saskaņā ar Regulas (EK) Nr. 396/2005 6. panta 1. punktu tika iesniegts pieteikums uz šīs darbīgās vielas iekļaušanu Regulas (EK) Nr. 396/2005 IV pielikumā.

(3) Attiecīgā dalībvalsts minēto pieteikumu izvērtēja saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumu.

(4) Eiropas Pārtikas nekaitīguma iestāde (turpmāk “Iestāde”) novērtēja pieteikumus un novērtēšanas ziņojumus, īpaši izskatot riskus patērētājiem un attiecīgos gadījumos dzīvniekiem, un izdeva secinājumu par priekšlikumu darbīgo vielu iekļaut Regulas (EK) Nr. 396/2005 (2) IV pielikumā. Iestāde šo secinājumu nosūtīja Komisijai un dalībvalstīm un to publiskoja.

(5) Iestāde secinājumā atzina, ka ar pieejamo informāciju nepietiek, lai konstatētu, vai par darbīgo vielu augu aizsardzības līdzekļos lietots 3-decēn-2-ons, ko uzņem ar uzturu, tūlītēji vai vēlāk nelabvēlīgi neietekmēs cilvēku, arī mazaizsargātu grupu, veselību. Tāpēc vielu Regulas (EK) Nr. 396/2005 IV pielikumā iekļaut nav lietderīgi, un MAL būtu jānoteic pie attiecīgās noteikšanas robežas (NR). Par attiecīgajām noteikšanas robežām Komisija apspriedās ar Eiropas Savienības references laboratorijām.

(6) Attiecībā uz acibenzolār-S-metilu Iestāde izdeva secinājumu par ekspertu līmeņa izvērtējumu, kas attiecas uz šīs darbīgās vielas pesticīdu riska novērtējumu (3). Attiecīgajā satvarā tā ieteica MAL sēkleņu grupai paaugstināt līdz 0,2 mg/kg. Balstoties uz jaunajām toksikoloģiskajām atsauces vērtībām, tā ieteica spēkā esošo MAL tomātiem pazemināt līdz 0,3 mg/kg.

(7) Attiecībā uz heksahlorbenzolu visas esošās atļaujas augu aizsardzības līdzekļiem, kas satur šo darbīgo vielu, ir atceltas. Tāpēc saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu II un III pielikumā norādītos minēto darbīgo vielu MAL vajadzētu svītrot. Neseni monitoringa dati liecina, ka ķirbju sēklās ir konstatēts par NR augstāks atlieku līmenis (4). Heksahlorbenzola atliekas ir sekas vides piesārņojumam, kura dēļ šis agrāk lietotais noturīgais savienojums atrodams augsnē. Kas attiecas uz ķirbju sēklās sastopamo heksahlorbenzolu, pietiekams ir šīm sēklām jau spēkā esošais MAL 0,05 mg/kg. Minētais MAL tiks pārskatīts; pārskatīšanā tiks ņemta vērā informācija, kas būs pieejama 10 gadu laikā no šīs regulas publicēšanas dienas. Par dzīvnieku izcelsmes produktiem monitoringa dati liecina, ka attiecībā uz visu sugu muskuļiem un pienu jānoteic par NR zemākas vērtības.

(8) Balstoties uz Iestādes secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(9) Konsultācijas ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un ir ņemti vērā to komentāri.

(10) Tāpēc Regula (EK) Nr. 396/2005 būtu attiecīgi jāgroza.

(11) Lai nodrošinātu produktu normālu tirdzniecību, pārstrādi un patēriņu, attiecībā uz produktiem, kuri ir ražoti pirms MAL grozījumiem, kas izdarīti ar šo regulu, un par kuriem informācija liecina, ka tiek saglabāts augsts patērētāju aizsardzības līmenis, šajā regulā būtu jāparedz pārejas pasākumi.

(12) Pirms grozīto MAL piemērošanas būtu jāparedz pietiekami ilgs termiņš, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL grozījumiem izrietošo prasību izpildei.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Uz produktiem, kuri ražoti pirms 2017. gada 10. maija, izņemot noteikumus attiecībā uz acibenzolār-S-metilu tomātos, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2017. gada 10. maija.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 17. oktobrī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one). EFSA Journal 2015; 13(1):3932 (43. lpp.).

(3) Conclusion on the peer review of the pesticide risk assessment of the active substance acibenzolar-S-methyl. EFSA Journal 2014; 12(8):3691 (74. lpp.).

(4) The 2013 European Union report on pesticide residues in food. EFSA Journal 2015; 13(3):4038 (169. lpp.). The 2012 European Union report on pesticide residues in food. EFSA Journal 2014; 12(12):3942 (156. lpp.). The 2011 European Union report on pesticide residues in food. EFSA Journal 2014; 12(5):3694 (511. lpp.). The 2010 European Union report on pesticide residues in food. EFSA Journal 2013; 11(3):3130 (808. lpp.). The 2009 European Union report on pesticide residues in food. EFSA Journal 2011; 9(11):2430 (225. lpp.).